title: Anv-verb danevelliñ
text: An anv-verb a vez implijet en danevelliñ en un nebeud yezhoù : latin, galleg, brezhoneg.
  
  E latin
  En latin e vez implijet a-wechoù, gant ur rener, e-lec'h un amzer-dremenet : 
   Quotidie Caesar frumentum flagitare : "Goulenn ed bemdez a rae Caesar."
  
  E galleg
  War-lerc'h an araogenn "de" a-wechoù :
  "Grenouilles aussitôt de sauter dans les ondes ;
  Grenouilles de rentrer en leurs grottes profondes." Le lièvre et les grenouilles.
  
  "Et tous ces oiseaux de sautiller, de boire, de chanter, de jouer, de voler, de se rouler et de voleter encore." Contes de la brousse et de la forêt".
  
  Ral eo aet e galleg, hogen kavet e vez c'hoazh gant kazetennerien zo.
  
  E brezhoneg
  Implijet e vez an anv-verb en danevelliñ e brezhoneg :
  war-lerc’h un araogenn, da pe o : Ha hi da skeiñ. Ha hi o skeiñ.
  war-lerc’h ha : Ha hi ha skeiñ.
  hep araogenn ebet, pe hep ha: Ha hi skeiñ.
  
  Talvoudegezh
  Un droienn skañv eo, implijet e-lec'h ar frazenn ordinal, evit kontañ (pe danevelliñ) oberoù graet buan peurvuiañ. 
  
  Stank e vez kavet dindan pluenn ar gwellañ skrivagnerien-bobl, evel:
  Fañch an Uhel, e Kontadennoù ar Bobl hag e Soniou Breiz Izel
  Ivon Krog, en "Eur Zac'had Marvaillou"
  Dir-na-Dor, e  Pipi Gonto  (1902,1908,1925) 
  Yann ar Floc'h, e Koñchennoù eus bro ar Stêr Aon.
  ha tud all evel Gab Milin ha re all.
  
  Kalz nebeutoc'h e vez kavet gant tud all, evel Lan Inizan, a oar ober gant an droienn koulskoude.
  
  Talvoudus eo evit degas lusk en ur skrid, gant ma vo implijet mat, ha graet e vez gant an doare-se er yezh komzet ken-ha-ken.
  
  Penaos eo stummet 
  Peurvuiañ 
  e krog ar frazenn gant ha, un doare d'he liammañ ouzh ar frazenn a-raok
  e teu ar rener da heul
  e teu an araogenn "da" goude, dirak un anv-verb
  e vez ur renadenn bennak da-heul ar verb
   Hag ar paotr kozh da sevel war ar c’hleuz, Kontadennoù ar Bobl.
  
  War-lerc’h “da”
  Peurvuiañ e vez rener hag anv-verb, met a-wechoù e vezont diezhomm :
  
   Hep rener (anavezet eo, diskuliet eo bet en ur frazenn a-raok).
  Ha da deurel o chupennoù d’an traoñ, ha da gregiñ kerkent, KAB 1/45
  Ha da nijal arre dreist ar c’hoadoù ha dreist ar mor, KAB 2/29.
  Hep anv-verb (hep ar verb mont peurvuiañ, ral e welet en hevelep troiennoù)
  Hag hi d’ar gêr raktal, KAB 2/20
  Hag ar jeant d’ar marchosi, KAB 3/16
  Ha Marjan d’ar park, teñval he fenn, … Ha Yann d’ar c’hraou, DC’H 117
  Hag eñ er-maez.
  
   Gant ar rener
  Hi da saludiñ ‘r c’hloareg, SBI 1/192
  Hag hi d’o c’has d’ar gêr, SBI 2/140
  Hag Arzhur da c’hoarzhin o welet kement-se, KAB 1/32
  Hag eñ da son gant e violoñs, KAB 1/97
  Ha kerkent an teir flac’h da redek, KAB 1/223
  Hag ar c’hi da c’hrognañ, da skrignañ e dent, ha da lampat gantañ, KAB 2/20
  Ha me da goach ma fenn ‚vel un inosantez, TBP 1/47
  Ha Jenovefa gaezh da c’harmat, TBP 1/62
  Ha me o tapout ma botoù em dorn ha da garzhañ fonnusañ ma c’hallen, TBP 2/163
  Ha hi da c’houlenn diganin…, TBP
  Gant met
  Met kerkent ar vugale da laret, KAB 2/17
  
  War-lerc'h setu 
  Setu glac’haret ar roue, ha da ouelañ, ha da sachañ ar blev eus e benn, KAB 1/101
  Setu hi troet en un evn bihan glas ha da darnijal en-dro d’an daol oc’h ober « drik ! … driik ! … », KAB 1/105
  Setu an div all da c’hoarzhin o klevet kement-se, KAB 1/203
  Ha setu ar merc’hed da dont d’ar red, KAB 1/223
  Setu an holl da c’houlenn digantañ keloù eus e c’hoar, KAB 1/283
  
  War-lerc’h “o”
  -En droienn Ha … o… :
  Hag eñ o c’houlenn digantañ …, Nag hemañ o respont dezhañ, …, Hag eñ o c’houlenn diouti,…,  SBI 1/124
  Ha me o c’houlenn outi…Hi o laret din…ha me o vont ganti, SBI 1/204
  Hi o sevel eus he gwele, SBI 2/114
  Hag hi o respont din-me, SBI 2/114
  Ha me o c’houlenn onti ha dimezet e oa, Hag hi o respont din-me, SBI 2/114
  Hag eñ o vont da skeiñ ganin.
  Hag eñ o tapout ar verc’h hag o pokat dezhi ivez, KAB 2/22
  Hag eñ o tistreiñ ouzh ar plac’h ar gambr, KAB 2/56
  Hag ar jeant d’ar marchosi, o vallozhiñ ken a grene ar c’hastell gantañ, KAB 3/16
  Hag eñ o tarc’heiñ un taol bazh gantañ hag o troc’hañ anezhañ etre c’hwec’h tamm, TBP 1/169
  Hag eñ o reiñ ur vazhad all dezhañ hag o rannañ e benn etre daou damm, TBP 1/169
  Ha me o krial a-bouez ma fenn, TBP 1/208
  Hag eñ o kouezhañ war e benn er penton, TBP 1/225
  Ha hi o tarc’heiñ ar gontell a-droujouez war an daol, TBP 2/12
  Hag ar c’hi o lammout gant ar paotr-saout, TBP 2/208
  
  -En droienn setu … o … .
  Ha setu an êgl kerkent o tont da nijal a-us dezhañ ha da dreiñ…, KAB 20
  Ha setu int o vont d’an daoulamm ruz, KAB 1/83
  Setu ma zad o tistreiñ d’ar gêr, KAB 1/85
  Setu ar gwennilied o tegouezhout, YBB 190
  Setu ar person o tont, TBP 2/208, 209
  
  War-lerc’h “ha”
  Hag int ha lammat gantañ.
  Hag eñ ha mont en hent, hag ar pilhaouer ha foetañ e loen.
  Hag eñ ha bale, KBSA;
  
  Hep araogenn ebet dirak
  A-wechoù e kaver ar rener gant an anv-verb hepmui:
  Hag eñ ober gaol kuit (Gabriel Milin).
  
  Notennoù
  
  Yezhadur ar brezhoneg